**Z A P I S N I K**

 **Sa trideset šeste sjednice Skupštine Glavnog grada - Podgorice, održane 23. avgusta 2022. godine, sa početkom u 11:15 časova**

 Sjednicu je otvorio predsjednik Skupštine **dr Đorđe Suhih**, koji je informisao da će predstavnici medija sjednicu pratiti iz medijske sale na prizemlju i da će televizijske ekipe moći snimati početak sjednice u plenarnoj sali u trajanju od 5 minuta.

 Predsjednik **Suhih** je zatim konstatovao da je prisutno 37 odbornika (34 odbornika u sali i 3 odbornika koji će učestvovati u radu elektronskim putem zbog covid oboljenja), tako da postoji kvorum za rad i punovažno odlučivanje Skupštine.

 Odsustvo sa ove sjednice najavili su odbornice i odbornici: **Marija Marović, Radmila Popović, Marija Pavićević,** **Čel Ismailisufi** i **Mileta Pivljanin**.

 Predsjednik **Suhih** je informisao da su odbornice **Nina Vukčević** i **mr Irma Nišić** i odbornik **dr Janko Žujović**, koji se nalaze u samoizolaciji, podnijeli zahtjev za učešće u radu sjednice elektronskim putem, tako da će oni na taj način glasati i učestvovati u radu sjednice.

 Nakon toga predsjednik **Suhih** je uputio izvinjenje što je sjednica hitno sazvana i zahvalio se prisutnim odbornicima što su došli. Istakao je da je Skupština Glavnog grada htjela da ispoštuje zakonsku obavezu jer je usvajanjem Zakona o izmjenama i dopunama Zakona o teritorijalnoj organizaciji Crne Gore 16. avgusta 2022. godine, smanjen broj birača na teritoriji Podgorice. Pojasnio je da je shodno odredbama Zakona o izboru odbornika i poslanika Skupština nadležna da odlučuje koliki broj odbornika se bira, a razlog hitnosti je i stvaranje pretpostavki da podnosioci predaju izborne liste. Potom se izvinio za jučerašnje odlaganje sjednice, ističući da su okolnosti koje nisu zavisile od Skupštine dovele do toga da se nije mogla održati sjednica, jer se juče nije mogla objaviti elektronska verzija *"*Službenog lista Crne Gore*"* zbog ometanja rada Vlade i njenog sistema.

U proceduralnom reagovanju odbornik **Mitar Vuković** je istakao da je netačan podatak da se broj odbornika treba utvrditi na današnji dan. Podsjetio je i citirao član 3 Zakona o izboru odbornika i poslanika, koji se odnosi na to da broj odbornika utvrđuje skupština opštine posebnom odlukom najkasnije do dana raspisivanja izbora.

 Predsjednik **Suhih** je pojasnio da je izmjenom zakona došlo do promjene broja birača u Glavnom gradu kada se izdvoje stanovnici i birači Opštine Zeta, a samim tim i do izmjene broja odbornika. Ponovio je da je zakonska obaveza Skupštine da utvrdi broj odbornika.

U proceduralnom reagovanju **Janko Krstović**, predsjednik Kluba odbornika DEMOKRATE je istakao da se broj birača u Podgorici promijenio na dan kada su se odvojile Tuzi od Podgorice i da je tada trebalo ponovo raspisati izbore za Glavni grad i donijeti odluku o broju odbornika. Pojasnio je da su kao Klub na prethodnoj sjednici ukazivali na anomalije koje mogu proisteći iz same odluke Ustavnog suda. Ponovio je pitanje da li odbornici imaju pravo da se sastaju i ukazao da nakon odluke Ustavnog suda da su neustavne odluke o odlaganju izbora, sve biva nelegitimno i izbor gradonačelnika i tačke sa prethodne sjednice Skupštine.

Predsjednik **Suhih** je istakao da su se Tuzi odvojile nakon održanih izbora u Podgorici i konstituisanja Skupštine Glavnog grada. Pojasnio je da je Ministarstvo javne uprave dalo tumačenje da je legitiman rad skupština, da mogu da funkcionišu do izbora novih odbornika i da bi najgora bila pravna praznina. Ukazao je da Ustavni sud nije dao smjernice šta treba uraditi.

 Nakon toga, predsjednik **Suhih** je obavijestio da su na sjednicu pozvani gradonačelnik Glavnog grada, zamjenici gradonačelnika, glavni administrator, glavni gradski arhitekta, menadžer Glavnog grada, starješine organa uprave, rukovodioci javnih i drugih službi čiji je osnivač Skupština Glavnog grada i predsjednik Savjeta za razvoj i zaštitu lokalne samouprave, kao i da nije objavljen poziv predstavnicima nevladinih organizacija za prijavljivanje učešća na ovoj sjednici, zbog kratkog roka.

Informisao je da će se odbornici o Zapisniku sa XXXV sjednice Skupštine, održane 28. jula 2022. godine izjasniti na narednoj sjednici.

 Zatim se prešlo na utvrđivanje dnevnog reda.

 Predsjednik **Suhih** je istakao da je Prijedlog dnevnog reda odbornicima dostavljen u Sazivu sjednice, a u dopuni su dostavljeni Prijedlog odluke o utvrđivanju broja odbornika/ca u Skupštini Glavnog grada Podgorica i Izvještaj sa sjednice Odbora za Statut i propise, koja je održana danas neposredno prije početka ove sjednice.

Pošto prijedloga za izmjenu dnevnog reda nije bilo, prešlo se na glasanje o Prijedlogu dnevnog koji je dostavljen u Sazivu sjednice.

Skupština je, sa 31 glasom ″za″ (30 glasova *"*za*"* u sali i 1 glas *"*za*"* elektronskim putem), utvrdila sljedeći -

 **D n e v n i r e d:**

1. Prijedlog odluke o utvrđivanju broja odbornika/ca u Skupštini Glavnog grada Podgorica.

 **\* \* \***

Zatim se prešlo na rad po dnevnom redu.

U vezi sa **PRVOM TAČKOM** dnevnog reda - **Prijedlogom odluke o utvrđivanju broja odbornika/ca u Skupštini Glavnog grada Podgorica**,dodatne napomene je dala predstavnica predlagača **Dragica Milačić**, sekretarka Sekretarijata za lokalnu samoupravu.

Po ovoj tački dnevnog reda diskutovali su odbornici/e: **Mitar Vuković**, u ime Kluba odbornika DEMOKRATA, **Ranko Milić**, u ime Kluba odbornika DEMOKRATSKOG FRONTA, **Janko Krstović**, **Boško Kovačević**, **Ljiljana Maraš**, **Radmila Čagorović** i **Bogdan Božović**.

Izlaganja odbornika **Mitra Vukovića** i **Janka Krstovića** je komentarisao predsjednik **Suhih**, a odbornici **Vuković** i **Krstović** su odgovorili na ove komentare.

Izlaganje odbornika **Janka Krstovića** je komentarisao odbornik **Bogdan Božović**, a odbornik **Krstović** je odgovorio na komentar.

Izlaganje odbornice **Radmile Čagorović** je komentarisao odbornik **Janko Krstović**, a odbornica **Čagorović** je odgovorila na komentar.

Izlaganje odbornika **Bogdana Božovića** je komentarisao odbornik **Janko Krstović**, a odbornik **Božović** je odgovorio na komentar.

Dijelom sjednice je predsjedavao **Miloš Nikolić**, potpredsjednik Skupštine.

U proceduralnom reagovanju **Janko Krstović**, predsjednik Kluba odbornika DEMOKRATE je saopštio stav ovog kluba da neće više učestvovati na ovoj sjednici Skupštine, iz razloga jer su prezentovali dosta činjenica o anomalijama svih radnji koje su proistekle sa odlaganjem izbora i otcjepljenjem Zete od Podgorice.

Odbornik **dr Nermin Abdić** je u proceduralnom reagovanju sugerisao potpredsjedniku Nikoliću zašto nije reagovao na izlaganje odbornika Janka Krstovića, kada je upotrijebio teške riječi: persona non grata, koje su se odnosile na člana porodice gradonačelnika dr Ivana Vukovića.

Potpredsjednik **Miloš Nikolić** je pojasnio da je odbornik Krstović upotrijebio neprimjerenu formulaciju i da nije reagovao zbog uvijek korektnog tona odbornika Krstovića u prethodne četiri godine.

Odbornik **Janko Krstović** je dao dodatno pojašnjenje na izlaganje potpredsjednika Nikolića.

Potpredsjednik **Nikolić** se zahvalio na sugestiji odborniku Abdiću i istakao da vjeruje da nije postojala namjera vrijeđanja i da je odbornik Krstović ispravio lapsus.

Nakon toga, diskutovao je **mr Mihailo Anđušić**, predsjednik Kluba odbornika ″ZA DOBRO GRAĐANA PODGORICE - POBJEDNIČKA KOALICIJA - MILO ĐUKANOVIĆ″, koji je u ime Kluba čestitao višedecenijsko ostavrenje sna stanovnika Zete.

Potpredsjednik **Miloš Nikolić** je konstatovao da je završena rasprava o prvoj tački dnevnog reda i dao kratku pauzu.

**\* \* \***

Skupština je nastavila rad.

Predsjedavanje sjednicom je preuzeo predsjednik **Suhih**, koji je obavijestio da će 3 odbornika/ce učestvovati u glasanju elektronskim putem.

Potom se prešlo na izjašnjavanje.

- Skupština je usvojila Prijedlog odluke o utvrđivanju broja odbornika/ca u Skupštini Glavnog grada Podgorica. (glasalo je 33 odbornika: 33 ″za″)

Nakon toga, predsjednik **Suhih** je čestitao svim građanima Zete opštinu i istakao da misli da će Zeta biti veoma uspješna i ekonomski prosperitetna opština u Crnoj Gori.

Sa ovim je dnevni red sjednice iscrpljen.

Sjednica je zaključena u 13:00 časova.

 **S E K R E T A R, PREDSJEDNIK SKUPŠTINE,**

 **Veselin Vukčević dr Đorđe Suhih**